Mandehana mankeny amin-drainijery fa izy no mpanjakanareo, hoy aho raha nisy nila hevitra tamiko. Inona no vitako izay izaho madinika kely ity? Ary dia tao koa ny nasaiko nanantona ny sefo kantao fa izy no lehibe fanaja sy solon-dray aman-dreny na nasaiko nankany amin’ drazozefa sy randria fa ireny pasitera sy maopera ireny no antoky ny fiainan- tsambatra mandrakizay! Tazako ihany fa nisy ny nalahelo noho ny teniko, nefa izany alahelony izany indrindra no nataoko ho fifaliana. Fa haninona no izaho irery no hijaly am-panahy fa tsy mba hisy hizaka no sady tsy avy tamiko rahateo tsinona ny fahadisoana. 58- alatsinainy 18 aout 1969, iv lah 3986 ireny fifaliana azoko avy tamin’ny alahelo sy sorisorin’ny sasany ireny no vao maika nampirisika ahy koa hanantona kosa ireo mpihatakataka tamiko taloha. Fantatro mantsy fa ny tahotra indrindra no tsy nahasahin’izy ireny nanantona ahy, ka mba ho fitsimbinana azy dia izaho mihitsy no ninia tsy niresaka na nihataka taminy taloha. Fa rahefa nahatsiaro ho boboka aho dia mba nobobohiko koa ireny. Tsindraindray mbola nankeny an-tsena ihany aho na mba nivoaboaka teny rehetra teny, koa raha sendra nisy tazako irony ilay mpandosindositra ahy ireny dia vao maika koa nohatoniko sy nilako resaka. Hafaliana moa ny ahy nahita ny tahotr’izy ireny! Ny sasany nahavatra nitsoaka tahaka ny nenjehin’omby masiaka, raha vao mahatazana ahy nanapa-dalana hanantona azy; ny sasany dia nibararaka mihitsy nifona tsy meloka tamiko tahian’andriamanitra re ianao ry ingahy rajaonary, hoy izy ireny. Aoka tsy hiresadresaka fa sao dia hahitan-doza. Nodiako tsy fantatra izay nolazainy fa zarako hahare azy hibararaka bebe kokoa fa inona re izao nampadisadisa anao? Hoy aho fantatrao ihany ny fandehan-javatra, hoy ilay infirmier izay, fa mety hahitan-doza amin’ny lehibe anie na ny mifampiarahaba aminao fotsiny aza! Lehilahy lehibe io ve anao dia hatahotaho-poana! Izaho anie tsy dia matahotra, hoy izy fa ny vady aman-janako no hanakora ahy raha sanatria ka mahita kalaokalao eo! Lelafina ny faladianao aoka aloha tsy hifampikasokasoka isika. Ary dia finaritra ery aho mahita ireny karazan’olona ireny nihoalahoala teo am-piresahana tamiko anjarako izao ny mba mampijaly anareo, hoy aho, toran’ny hehy anakampo. Asa na naharitra roa na telo volana no nanaovako toy izany, nandatsalatsako ireo tsy nanaraka ny teniko sy nampivoajamalako ireo natahotra ahy, ka nahitako fahafinaretana. Fa nony afaka izay dia tsy hitako izay natao, ankoatra ny fisotroana nitombo hatrany. Nihodinkodina teny ny eritreritro, ka ny zavatra anankiray naterak’izany, dia ny faniriako hamely an- drainijery, hamaly faty mivantana. Tahaka ny zavatra nandalo tao an-tsaiko fotsiny ihany izany hevitra izany tamin’ny voalohany, kanjo nilentika tsikelikely tao an-dohako, ka nony farany notanterahiko. Ny hanimba ny ombiny aloha no nalehan’ny eritreritro, satria fantatro fa ny fananany omby maro no anisany nampirehareha azy. Ary nisy rahateo ny zavatra azoko nohararaotina. 59- talata 19 aout 1969; iv lah 3987 hatry ny fahakeliko, rahefa nidina tety ambanivohitra tety izahay mbamin-dry dada, no nandrenesako tantara momba izany rainibefahitra izany. Nanana omby marobe koa, hono, izy io, ary izany no mahavery anarana azy ka nahatonga azy hoe rainibefahitra tsy nionona tamin’ny be nananany, hono ilay rangahy ka nanaovany an-keriny koa ny ombin’ny vazimba izay nonina teny amoron’ala, ka lasany. Kinanjo efa nasian’ny vazimba fanafody ireo omby ireo ka nony tonga tao am-pahitr’ilay rangahy dia nivoaka rà ho azy; tao hono no nandoa, ary maty no niafarany. Angano ihany izany, kanefa mbola tavela tao an-tsain’ny olona sasany ary firesany tany am-panetsana na teny amorom-patana. Ary dia io angano io no noraisiko hampihorohorona an-drainijery. Tery am-pita avaratry ny tanàna tery no nisy ny fahitr’ombiny tamin’izany. Fantany mantsy ny fahatahoran’ny mponina sy ny manodidina azy ka tsy nahiny hisy sahy hangalatra ny ombiny na dia teny lavitra teny aza no nisy azy ireo. Nanamora ny tetikadiko koa izany. Efa niharatsy ny fahasalamako, ka tsindraindray dia voatery tsy maintsy nitondra tehina aho. Tamin’izay indray alina nanatanterahiko ny hevitro izay anefa dia nandeha fotsiny tamin’izao aho na dia lavitra aza ny avy eto mankeny amin’ny fahitry rainijery, satria nisy antony. Fantatro ihany fa matory takariva ny ety ambanivohitra, ary izaho mba efa nahafantatra ny hodimirana sy ny lala-mangina samihafa ka tsy nisy nahatazana ahy mihitsy na tamin’ny diako nandroso na tamin’ny diako niverina.